Evdə tək

Evdə tək () — 1990-cı ildə çəkilmiş ABŞ istehsalı Milad filmi.

Prodüseri Con Hyuz və rejissoru Kris Kolumbus olan filmin baş rollarında Makaley Kalkin, Co Peski, Deniel Ştern, Con Herd və Ketrin O'Hara çıxış edir.

Filmdə hadisələr ailəsi tərəfindən unudulub tək qalan və evini Harri və Marv (Peşi və Ştern) adlı 2 soyğunçudan müdafiə etməli olan 8 yaşlı Kevinin (Kalkin) ətrafında cərəyan edir.

Film 1990-cı ilin fevral-may aylarında İllinoys ştatının müxtəlif yerlərində çəkilmişdir. İlk öncə filmi Warner Bros. şirkəti istehsal etməli olsa da, prodüser Hyuz şirkət tərəfindən ayrılan 10 milyon dollarlıq limiti keçdiyinə görə filmin istehsalını 20th Century Fox həyata keçirir.

Film 10 noyabr 1990-cı ildə Çikaqoda, 16 noyabr 1990-cı ildə isə bütün ABŞ ərazisində nümayişə çıxmışdır. 476.7 milyon ümumi gəlir ilə film 2011-ci ilədək Dünyasa ən çox gəlir gətirən komediya filmi statusunu daşımışdır.

Bundan əlavə müxtəlif nominasiyalarda 2 Qızıl Qlobus və 2 Oskar mükafatı əldə edən film daha sonra Evdə tək 2: Nyu-York sərgüzəştləri filmi ilə davam edən uzunmüddətli və uğurlu franşizanın əsasını qoymuşdur.

 Məzmun 
Piter və Keytin evində toplaşan MakKallister ailəsi Milad bayramını Fransa paytaxtı Parisdə keçirməyə hazırlaşır. Bu iki valideynin ən kiçik uşağı Kevin böyük qardaş və bacıları — Baz, Ceff, Meqan və Linni tərəfindən ələ salınır və şam yeməyi zamanı Bazla dalaşdığı üçün çardaqda yatmağa göndərilir, yatandan əvvəl isə Keytə ailəsinin olmamasını arzu etdiyini bildirir. Gecə vaxtı məhəllədə işıqlar sönür və zəngli saatların hamısı sıfırlanır. Gec ayılan MakKallister ailəsi tələsik halda hava limanına yola düşür.

Qarışıqlıq nəticəsində Kevin evdə unudulur və yuxudan ayılanda evi boş görür, bununla da yatdıqdan əvvəl dilədiyi arzunun reallaşdığını zənn edir. Əvvəl "azadlığının" dadını çıxaran Kevin daha sonra şayiələrə görə seriyalı qatil olduğu deyilən qonşu Marleyi görür və bu onu qorxudur.

Bu ərəfədə isə Harri və Marv adında və ləqəbi "yaş quldurlar" olan iki quldur qonşuluqdakı evləri soymaq üçün nəzərdən keçirir. İkilinin özünəməxsus imzası var, belə ki, Marv evdən çıxandan əvvəl su kranlarını açıq qoyur, beləcə evi su basır.

Keyt oğlunu evdə qoyduğunu təyyarədə öyrənir və Parisdə eniş etdiyi an yenidən Çikaqoya qayıtmağa çalışır, amma Çikaqoya ən yaxın uçuş 2 gün sonra olduğu üçün bunu edə bilmir. Sonda Amerikaya digər bir uçuş tapan Keyt burda polka qrupu başçısı Qus Polinski ilə tanlş olur. Milokiyə gedən Qus Keytə onu da evə aparmağı təklif edir və Keyt bunu qəbul edir.

Milad ərəfəsində Kevin qonşuluqdakı Santa-Klaus obrazının yanına gedir və ondan ailəsinin evə qayıtmasını xahiş edir. Daha sonra Harri və Marvın onun evini soymağa hazırlaşdığını öyrənir və həmin gecə kilsədə qonşu Marley ilə qarşılaşır. Marley ona haqqında olan şayiələrin doğru olmadığını və kilsəyə xorda oxuyan nəvəsini görməyə gəldiyini bildirir, belə ki, oğlu ilə arası yaxşı olmayan Marley nəvəsini yalnız kilsədə görür. Kevin Marleyə oğlu ilə əlaqə qurmağı təklif edir.

Evə qayıdan Kevin oğruların qarşısına çıxmağı qərara alır və evi tələlərlə doldurur. İki oğru cürbəcür zədələr aldıqdan sonra Kevin polisi çağırır evdən qaçır. Oğruları qonşu evə cəlb etməyə çalışan Kevin burda ikilinin əlinə keçir. Harri və Marv Kevindən necə qisas alacaqları ilə bağlı plan qurarkən qonşu Marley onları qar kürəyi ilə yerə sərir. Polis hadisə yerinə çatır və oğrulara bildirir ki, onların "imza"sı polislərə ikilinin soyduğu evlərin siyahısını tərtib etməkdə yardımçı olub.

Milad günü yuxudan ayılan Kevin arzusunun gerçək olmadığını görür, amma növbəti an Keyt maşından düşür və evə gəlib Kevinə qovuşur. Gözlənilmədən ailənin digər üzvləri də evə həmin anda çatır, belə ki, onlar Çikaqoya daha tez uçuş tapmışdılar. Filmin sonunda Kevin pəncərədən baxır və qoca Marleyin oğlu ilə barışdığını görür.

 Rollarda 
 Aktyor  Rol  Mövqeyi Makaley Kalkin  Kevin MakKallister  Piter və Keytin oğlu Co Peşi  Harri Lima  Evi soymağa çalışan oğru Deniel Ştern  Marv Merkants  Evi soymağa çalışan oğru Con Herd  Piter MakKallister  Kevinin atası Roberts Blessem  Marley  Kevinin qonşusu Ketrin O'Hara  Keyt MakKallister  Kevinin anası Ancela Qothals  Linni MakKallister  Kevinin bacısı Devin Retrey  Baz MakKallister  Kevinin qardaşı Qerri Bamman  Frank MakKallister  Kevinin dayısı Hillari Volf  Meqan MakKallister  Kevinin bacısı

 İstinadlar 

Kateqoriya:ABŞ filmləri
Kateqoriya:1990-cı ilin filmləri
Kateqoriya:Nyu-York haqqında filmlər
Kateqoriya:Evdə tək (franşiza)
Kateqoriya:Çikaqo haqqında filmlər
Kateqoriya:İllinoys haqqında filmlər
Kateqoriya:Pensilvaniya haqqında filmlər
Kateqoriya:Paris haqqında filmlər